DS «Neptun»

DS «Neptun» (kallesignal JVGR) var et passasjer- og hurtigruteskip som ble overlevert Det Bergenske Dampskibsselskab (BDS) i juni 1890. Skipet var byggnummer 101 ved Joh. C. Tecklenburg i Geestemünde, Tyskland, og kostet 492 214 kroner. Hun var søsterskip til Det Nordenfjeldske Dampskibsselskabs (NFDS) DS «Kong Harald», som ble bygd ved samme verftet. DS «Neptun» gikk i rute mellom Hamburg og Finnmark om vinteren, og i turisttrafikk langs norskekysten om sommeren. I 1919 ble skipet satt inn i fast rotasjon i hurtigruten, men ble trukket ut igjen i 1921. Etter dette gikk hun i rute mellom Hamburg og Bergen frem til 1928, da hun ble solgt til Stavanger Skibs-Ophugnings Co. AS for opphugging.
Det Bergenske Dampskibsselskab hadde som tradisjon å navngi skipene sine etter fenomener og objekter på nattehimmelen. Neptun er den ytterste planeten i vårt solsystem.


== Historie ==

Etter overleveringen i 1890 ble DS «Neptun» satt inn i rutetrafikk mellom Hamburg i Tyskland og Finnmark. I sommermånedene gikk hun i cruisetrafikk langs norskekysten til Nordkapp i turistruten som Det Bergenske Dampskibsselskab og Det Nordenfjeldske Dampskibsselskab sammen hadde opprettet i 1883. I 1901 fikk skipet ny donkeykjele (hjelpekjele), og i 1904 ble hun ombygd ved Bergen mekaniske verksted, og skroget ble forlenget med 6 meter.


=== I hurtigruten ===
I juli 1919 ble DS «Neptun» satt inn i fast rotasjon i hurtigruten. Hun seilte sammen med rederiets tre andre hurtigruteskip DS «Hera», DS «Midnatsol» og DS «Polarlys». Allerede i oktober 1921 ble skipet tatt ut av hurtigrutetrafikk etter at departementet besluttet å kutte ut en av rundturene.


=== Etter hurtigrute-karrieren ===
Etter sin korte karriere i hurtigruten returnerte DS «Neptun» til seilingene hun hadde hatt før 1919, rutetrafikk mellom Hamburg og Finnmark. I sommermånedene fortsatte hun i turistruten fra Bergen til Nordkapp. I 1927 ble nyere og mere moderne skip satt inn i Hamburg-ruten, og DS «Neptun» ble tatt ut av trafikk. I mars 1928 ble skipet solgt til Stavanger Skibs-Ophugnings Co. AS i Stavanger og ble senere samme år hugget opp.


== Skipet ==
DS «Neptun» var bygd for stamruten Hamburg – Finnmark, men var også innredet for turistcruise i sommermånedene. Skipets tonnasje var ved levering 959 bruttoregistertonn, 597 nettoregistertonn, og lasteevnen var 500 dødvekttonn. Etter ombyggingen i 1904 var tonnasjen 1 097,67 bruttoregistertonn, 679,87 nettoregistertonn, og lasteevnen var 775 dødvekttonn. Volumet på lasterommene var 1 053 m³. Hovedmaskinen var en kullfyrt tresylindret trippel ekspansjon dampmaskin med arbeidstrykk 175 psi, levert av H. Pauksch i Landsberg, Tyskland. Oppgitt ytelse var 1 150 ihk (indikerte hestekrefter) og 218 nhk (nominelle hestekrefter), noe som ga en toppfart på 12 knop. Skipet var bygd i stål, og i 1907 var hun sertifisert for 399 passasjerer i kystfart, 665 i lokalfart, og 94 i europeisk fart. Om vinteren når DS «Neptun» fungerte som kombinert lasteskip og passasjerskip, hadde skipet 54 køyeplasser fordelt på 38 på 1.-plass (1. klasse) akter, og 16 på 2.-plass midtskips. 3.-plass besto av fellesrom forut på banjerdekk. I sommermånedene var hun et rent passasjerskip, og hadde da 99 køyeplasser og bare 1.-plass.


== Se også ==
Liste over hurtigruteskip


== Litteratur ==
Dag Bakka jr. – Hurtigruten, sjøveien mot nord (side 84). Seagull Publishing 2003 – ISBN 82-91258-17-1
Mike Bent – Coastal Express: The Ferry to the Top of the World (engelsk). Conway Maritime Press Limited, 1987. ISBN 0 85177 446 6
Aarbog for Norges handelsmarine 1907 (side 128) - Sjøfartskontoret, Kristiania 1908. (no) BIBSYS objektid: 920739016


== Eksterne lenker ==
(en) Neptun (ship, 1890) – kategori av bilder, video eller lyd på Commons 
Hurtigrutemuseet – DS Neptun Besøkt 13. oktober 2009
Omfattende uoffisiell side om hurtigrutene Besøkt 25. oktober 2008
«DS Neptun». Lillesand sjømannsforening. Besøkt 26. januar 2019. 
Tyskspråklig side om hurtigrutene Besøkt 25. oktober 2008
Mike Bents hurtigruteside – DS Neptun (engelsk) Besøkt 25. oktober 2008